Ο **Παντελής Παντελίδης** (Νέα Ιωνία Αττικής, 23 Νοεμβρίου 1983 – Ελληνικό Αττικής,είναι Έλληνας λαϊκός τραγουδιστής, στιχουργός και συνθέτης, ενώ υπήρξε ακόμη ποδοσφαιριστής και υπαξιωματικός του Πολεμικού Ναυτικού.

Έγινε γνωστός το 2010 μέσω της πλατφόρμας YouTube, όπου ο ίδιος αναρτούσε τα βίντεο του τραγουδώντας και παίζοντας με την κιθάρα με σκοπό να μην τα ξεχάσει.

Βιογραφία
---------

Έχοντας μητρική καταγωγή από το Αγρίνιο και πατρική από τη Μικρά Ασία, ο ίδιος γεννήθηκε και μεγάλωσε στη Νέα Ιωνία Αττικής. Το αρχικό επώνυμο της οικογένειας του πατέρα του ήταν Μιντίκογλου, το οποίο αργότερα μετατράπηκε σε «Παντελίδης», από τον παππού του, Παντελή. Ο Παντελής Παντελίδης έπαιζε από 7 ετών ποδόσφαιρο, αγωνιζόταν ως επιθετικός και κατάφερε να φτάσει σε επαγγελματικό επίπεδο. Στα 17 του οι γιατροί του διαπίστωσαν ότι έπασχε από μυοκαρδιοπάθεια και έτσι αποφάσισε να σταματήσει το ποδόσφαιρο. Αφού έδωσε Πανελλήνιες, μπήκε στη Σχολή Μονίμων Υπαξιωματικών Ναυτικού (ΣΜΥΝ), όπου εργαζόταν ως υπαξιωματικός. Μετά από 10 χρόνια στο Πολεμικό Ναυτικό, αποφάσισε να παραιτηθεί για να πραγματοποιήσει το μεγάλο του όνειρο, να γίνει τραγουδιστής, αν και δεν είχε σχετικές σπουδές και ήταν αυτοδίδακτος. Έμαθε μόνος του να παίζει κιθάρα, την οποία του την έκανε δώρο ο πατέρας του, γιατί πήρε καλούς βαθμούς στο σχολείο. Ξεκίνησε να παίζει σε ηλικία 11 ετών, στα 13 του έγραψε τα πρώτα του τραγούδια και σε ηλικία 14-15 χρονών τα ερμήνευε με την κιθάρα του. Ακόμη, διατηρούσε με την οικογένειά του ένα πρακτορείο ΟΠΑΠ στη Νέα Ιωνία. Επιπλέον, ήταν φίλαθλος της ΑΕΚ.

### Σταδιοδρομία

Για τέσσερα χρόνια τραγουδούσε σε μικρά κέντρα ενώ παράλληλα εργαζόταν στο Πολεμικό Ναυτικό. Επίσης, βιντεοσκοπούσε τραγούδια τα οποία έγραφε και ερμήνευε μόνος του με την κιθάρα του και οι φίλοι του τα ανέβαζαν στο Υoutube μέσω του οποίου έγινε γνωστός. Το 2012 ο Κώστας Μπερτάκης τον έφερε σε επαφή με τον Βασίλη Καρρά και αποφάσισαν να κλείσουν συμβόλαιο για το σχήμα "ΚΑΡΡΑΣ - ΠΑΟΛΑ - ΠΑΝΤΕΛΙΔΗΣ" στο Teatro music hall. Τότε ο Παντελής Παντελίδης αποφασίζει να παραιτηθεί από το Πολεμικό Ναυτικό για να ακολουθήσει το όνειρο του που είχε ήδη αρχίσει να γίνεται πραγματικότητα. Η πρώτη του δισκογραφική δουλειά ήταν ο δίσκος με τίτλο *Αλκοολικές οι νύχτες* που κυκλοφόρησε το 2012 και έγινε διπλά πλατινένιος. Μεγάλη επιτυχία του είναι το τραγούδι *Δεν ταιριάζετε σου λέω*, ενώ στο δίσκο περιλαμβάνονται ακόμη τα τραγούδια *Συνοδεύομαι*, *Πάμε στοίχημα θα ξαναρθείς*, *Παραμυθιάζομαι* και *Λιώμα σε γκρεμό* που γνώρισαν επιτυχία στο ραδιόφωνο. Ο ίδιος είχε δηλώσει ότι τα τραγούδια του τα γράφει εμπνεόμενος από προσωπικά βιώματα ή από ιστορίες κοντινών του προσώπων. Είχε μεγάλη αδυναμία στην μητέρα του Αθηνά, για την οποία έχει γράψει και ένα τραγούδι με το όνομά της. Εμφανιζόταν πάντα με τον κιθαρίστα Στέλιο Μπινιάρη και στο τουμπερλέκι με τον φίλο του Δημήτρη Χορινό. Στις 31 Οκτωβρίου 2013 κυκλοφόρησε το δεύτερο άλμπουμ του με τίτλο *Ουράνιο τόξο που του λείπανε 2 χρώματα*. Το 2014 κυκλοφόρησε το τρίτο άλμπουμ του με τίτλο "Πανσέληνος και κάτι Εισ-Πνοή" (Α' Μέρος). Το 2015 κυκλοφόρησε το τέταρτο άλμπουμ του με τίτλο "Πανσέληνος και κάτι Εκ-Πνοή" (Β' Μέρος).

Κατά τη διάρκεια της παρουσίας του στο μουσικό χώρο, ηχογραφήθηκαν σε studio 48 τραγούδια τα οποία είχε γράψει ο ίδιος, εκ των οποίων τα 6 τραγούδησαν άλλοι καλλιτέχνες όπως η Πάολα, ο Γιάννης Πλούταρχος, η Ελένη Χατζίδου, η Αμαρυλλίς και η Ειρήνη Παπαδοπούλου.

Τέσσερις μήνες μετά τον θάνατό του κυκλοφορεί ένα από τα τραγούδια του το «Θυμάμαι» και 10 μήνες μετά το «Άλλη Μια Ευκαιρία» που δεν είχαν δισκογραφηθεί όσο ήταν εν ζωή. Στις 18 Φεβρουαρίου 2017, έναν χρόνο μετά τον θάνατο του, κυκλοφόρησε ένα άλλο ακυκλοφόρητο τραγούδι του το «Καράβια στον Βυθό», το οποίο διατηρεί πανελλήνιο ρεκόρ προβολών στο ελληνικό YouTube σε 24 ώρες αφού ξεπέρασε μέσα σε μόλις 1 ημέρα τις 1.000.000 προβολές. Μερικούς μήνες αργότερα, στις 27 Οκτωβρίου, κυκλοφόρησε το τραγούδι «Θα ζω» από την Αμαρυλλίδα και την 1η Δεκεμβρίου άλλο ένα κομμάτι του, το «Να 'σαι καλά». Στις 25 Μαΐου 2018 κυκλοφόρησε νέο τραγούδι του Παντελή Παντελίδη με τίτλο "Πάλι Πάλι" το πέμπτο κατά σειρά μετά τον θάνατό του. Στις 20 Δεκεμβρίου 2018 κυκλοφόρησαν δύο νέα τραγούδια, το "Αχ και να 'ξερα πού να 'σαι" και το "Κάνε τα πάντα απόψε", τα οποία συμπεριλήφθηκαν στο νέο άλμπουμ "Αχ και να 'ξερα πού να 'σαι".

### Θάνατος

Ο Παντελίδης σκοτώθηκε τις πρώτες πρωινές ώρες στις 18 Φεβρουαρίου 2016, σε τροχαίο δυστύχημα σε ανισόπεδο κόμβο στην Λεωφόρο Βουλιαγμένης με την συνδετήρια οδό του Πρώην Ανατολικού Αεροδρομίου Ελληνικού και της συνοικίας του Ελληνικού, ενώ οδηγούσε αυτοκίνητο Mercedes W164 ML 63 AMG το οποίο έφυγε από την πορεία του, προσκρούοντας στις προστατευτικές μπάρες. Αφού οι τεχνικοί της τροχαίας τον απεγκλώβισαν από το όχημα, μεταφέρθηκε στο Γενικό Νοσοκομείο Ασκληπιείο Βούλας, όπου διαπιστώθηκε ο θάνατός του.

Η κηδεία του πραγματοποιήθηκε το Σάββατο 20 Φεβρουαρίου, στην εκκλησία του Αγίου Σπυρίδωνος της Νέας Ιωνίας, ενώ νωρίτερα η σορός του τέθηκε σε λαϊκό προσκύνημα. Ο Παντελίδης τάφηκε στο κοιμητήριο Μεταμόρφωσης.

Ένα μήνα μετά το τροχαίο, οι τοξικολογικές εξετάσεις έδειξαν πως ο τραγουδιστής ήταν υπό την επήρεια μεγάλης ποσότητας αλκοόλ, με το επίσημο ιατρικό ανακοινωθέν να κάνει λόγο για 2,72 μιλιγκράμ (mg) αλκοόλ στο αίμα του. Τον Οκτώβριο του 2017 το εισαγγελικό πόρισμα έδειξε ότι ήταν ο οδηγός του αυτοκινήτου και η υπόθεση του δυστυχήματος μπήκε στο αρχείο.

Βραβεύσεις
----------

Ο Παντελής Παντελίδης βραβεύτηκε στην 10η απονομή των μουσικών βραβείων MAD το 2013 για τον καλύτερο πρωτοεμφανιζόμενο καλλιτέχνη. Το 2014 κερδίζει στην ίδια εκδήλωση το ειδικό βραβείο mad greekz για το τραγούδι "Όνειρο ζω".

Στη 12η απονομή των μουσικών βραβείων MAD του 2015 κερδίζει το βραβείο για τον "καλύτερο καλλιτέχνη έντεχνης ή λαϊκής μουσικής" και το ειδικό βραβείο mad greekz για το τραγούδι "Γίνεται".

Ο Παντελίδης αναδείχθηκε χάρη στην ψήφο του κοινού ως ο "καλύτερος άνδρας καλλιτέχνης του 2016" στα MAD Video Music Awards. Το βραβείο του παρέλαβαν τα αδέρφια και οι φίλοι του τραγουδιστή εκφράζοντας παράλληλα την ευχαρίστηση τους για την υποστήριξη του κόσμου στα τέσσερα χρόνια πορείας του.

Το 2017 το "Θυμάμαι" του Παντελή Παντελίδη βραβεύτηκε ως "το τραγούδι της χρονιάς" στα MAD Video Music Awards.

Το 2018 το "Καράβια στο βυθό" του Παντελή Παντελίδη ήταν υποψήφιο ως "το τραγούδι της χρονιάς" στα MAD Video Music Awards.

Δισκογραφία
-----------

### Albums

* Αλκοολικές οι νύχτες ‎(2012)
* Ουράνιο τόξο που του λείπανε 2 χρώματα (2013)
* Πανσέληνος και κάτι - Εισ-Πνοή [Α' Μέρος] (2014)
* Πανσέληνος και κάτι - Εκ-Πνοή [Β' Μέρος] (2015)
* Για Πάντα (2016)
* Αχ και να 'ξερα πού να 'σαι (2018)

### Singles & EPs

* Βασίλης Καρράς / Παντελής Παντελίδης - Για τον ίδιο άνθρωπο μιλάμε (EP) (2012)
* Παντελής Παντελίδης - Παντελής Παντελίδης (2012)
* Χειρότερα (2013) Ελένη Χατζίδου
* Να σου πω (2014)
* Της καρδιάς μου το γραμμένο (2015)
* Θυμάμαι (2016)
* Άλλη μια ευκαιρία (2016)
* Καράβια στο βυθό (2017)
* Θα ζω (2017) Αμαρυλλίς
* Να 'σαι καλά (2017)
* Πάλι Πάλι (2018)
* Αχ και να 'ξερα πού να 'σαι (2018)
* Κάνε τα πάντα απόψε (2018)

### Compilations

* Γίνεται & Όνειρο ζω + Αλκοολικές οι νύχτες

Παραπομπές
----------

1. ↑  www.zappit.gr/enimerosi/pethane-o-stavros-pantelidis/3289667.
2. ↑  europost.gr/pethane-o-pateras-panteli-pantelidi-stayros-edine-machi-stin-entatiki/.
3. ↑  www.zougla.gr/lifestyle/article/pe8ane-o-pateras-tou-panteli-pantelidi.
4. ↑  Δημοσίευση στο "agrinio.gr": «Ανείπωτος ο πόνος για τον Παντελή Παντελίδη -οι δεσμοί με το Αγρίνιο Αρχειοθετήθηκε 2016-06-25 στο Wayback Machine.»
5. ↑  Άρθρο στο "CNN Greece": Παντελής Παντελίδης... Αποσπάσματα από την τελευταία του συνέντευξη
6. 1 2 3 4  «Σκοτώθηκε σε τροχαίο ο Παντελής Παντελίδης». *in.gr*. 18 Φεβρουαρίου 2016. Ανακτήθηκε στις 18 Φεβρουαρίου 2016.
7. ↑  Dimitris Tzouvaras (28 Μαΐου 2013). «Οι «Αλκοολικές οι νύχτες» έγιναν διπλά πλατινένιες». *hit-channel.com*. Αρχειοθετήθηκε από το πρωτότυπο στις 18 Φεβρουαρίου 2016. Ανακτήθηκε στις 18 Φεβρουαρίου 2016.
8. ↑  Ερμιόνη Σαρρή (18 Φεβρουαρίου 2016). «Παντελής Παντελίδης: Αφιέρωμα στη ζωή και τις μεγαλύτερες επιτυχίες του». *queen.gr*. Ανακτήθηκε στις 18 Φεβρουαρίου 2016.
9. ↑  «Τα 48 τραγούδια του Παντελίδη». *musicpaper.gr*. Πέτρος Δραγουμάνος. 21 Φεβρουαρίου 2016.
10. ↑  Σπυρόπουλος, Παναγιώτης (22 Φεβρουαρίου 2016). «Ιατροδικαστής: Ακαριαίος ο θάνατος του Παντελίδη». thetoc.gr. Ανακτήθηκε στις 12 Φεβρουαρίου 2017.
11. ↑  «Σκοτώθηκε σε τροχαίο ο Παντελής Παντελίδης». *news247.gr*. 18 Φεβρουαρίου 2016. Αρχειοθετήθηκε από το πρωτότυπο στις 18 Φεβρουαρίου 2016. Ανακτήθηκε στις 18 Φεβρουαρίου 2016.
12. ↑  «Κηδεία Παντελίδη: 'Σείστηκε' η Νέα Ιωνία στο αντίο του Παντελή - Δραματικές σκηνές - Μοιρολογούσε σπαρακτικά η μητέρα του, υποβασταζόμενος ο πατέρας». *newsit.gr*. Ανακτήθηκε στις 28 Μαρτίου 2016.
13. ↑  Κόκκαλη, Βασιλική (2017-10-08). «Στο αρχείο η δικογραφία για το τροχαίο Παντελίδη: Οδηγός του τζιπ ήταν ο άτυχος τραγουδιστής». *protothema.gr*.. Ανακτήθηκε στις 2017-10-24.
14. ↑  «Παντελής Παντελίδης: Ο αυτοδίδακτος που λάτρεψαν οι Έλληνες». *mad.tv*. 18 Φεβρουαρίου 2016. Ανακτήθηκε στις 18 Φεβρουαρίου 2016.
15. ↑  «Παντελής Παντελίδης Discography at Discogs». Ανακτήθηκε στις 19 Φεβρουαρίου 2016.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 206068640
* GND: 171072812
* MusicBrainz: 941e32dd-bd95-416e-a5ab-796801ee86bf

 |

 |